“Татарстан Республикасы Спас муниципаль районы аерым фәннәрне тирәнтен өйрәнүче Болгар шәһәренең 1нче номерлы гомуми урта белем бирү мәктәбе” муниципаль бюджет гомуми белем бирү учреждениесе

***Татар Геродоты***

##  Язды: 10нчы сыйныф укучысы

##  Сагирова Алсу Рамил кызы

##  Җитәкчесе: татар теле һәм әдәбияты укытучысы

##  Хәбибуллина Рәмзия Гарифулла кызы

2017 нче ел

**Эчтәлек**

1.Кереш.

2.Төп өлеш.

3.Йомгаклау.

4.Кулланылган әдәбият.

 **Кереш**

... Кирәк булса әйтеп бирим : ул шәп хәзрәт,

Тулган ай күк (кебек) балкып чыккан Шиһаб хәзрәт,

Мәгарифкә әүвәл башлап адым салган,

Милләт өчен бәһа җитмәс кыйбат хәзрәт...

...Бер җан белән тиздән милләт итә бәйрәм,

Шәрафәтләп(олылап), туган көнне бу мөхтәрәм;

Җисме үлек,исме терек бу хәзрәтне

Мәхшәргәчә (кыямәткәчә) телләр сөйләр, язар каләм! [ 7,156 б.].

дип язган бөек шагыйребез Г.Тукай күренекле галим турында. Ш.Мәрҗани бик эшчән, армый-талмый тырыша, үзен һәм бөтен көчен белем җыйнауга һәм белемне җентекләп тикшерүгә биргән.Чиксез тәм тапкан нәрсәсе –үз милләте татарларга хезмәт итү, аларга белгәннәрен өйрәтү,шулай ук алар өчен кирәкле китапларны язу белән шөгыльләнү.

 Галимнең иң чын үзгәлеге –кулына алган эшен армый-талмый соңына чикле алып баруы.Ул бу эшендә соңына хәтле өметле,мең төрле киртәләрне атлап үтә,таудай авыр сүзләр сөйләнсә дә,тырышуына аз гына да йомшаклык,салмак-лык бирмичә юлында йөри.

 Ш.Мәрҗани олуг белгечләргә чиксез хөрмәт күрсәткән.Белем ияләренең үз дәрәҗәләрен белмәүләренә,ялгыш юлда йөрүләренә бик кайгырган.

 Шиһабетдин хәзрәтләре иске әйберләргә бик гашыйк булган. Ул һәр төрле иске акчаларга, китапларга, язуларга, гүр ташларына һәм башка борынгы нәрсәләргә бер бәя биреп җыйнаган,яисә язып алган.Әти-әнисеннән, бабаларыннан калган әйберләрне төс итеп бик кадерләп саклаган.

 Ш.Мәрҗани ашамлык, эчемлекләрнең кадерен бик белгән. “Мин каткан,артык калган икмәк, күмәч сыныкларын да ташламаска тырышам, ашаучысы булмаса, үзем ашыйм. Минем байлыгымның артуына шул сәбәп булгандыр дип уйлыйм”, - дигән [ 3,86 б.].Ул саран түгел, ачык куллы, юмарт кеше булган. Ярлы шәкертләренә ярдәм иткән, зәкатне һәрвакыт шәкертләренә биргән.Чиксез шат, кәефле булып,күп вакытын шәкертләре белән бергә шөгыльләнеп уздыра торган булган.

**Төп өлеш**

 Мәрҗани безнең таңыбызның Чулпаныдыр.

 Г.Ибраһимов**.**

 Инде менә XIX йөзнең урталарыннан башлап хәзергәчә, ягъни ике гасыр буена , бу кеше татар дөньясының иң хөрмәтле һәм мәшһүр затларыннан берсе хисаплана. Аны М.Акмулла “кояш” белән тиңли, Г.Тукай - “даһи”, Галимҗан Ибраһимов ”бөек остаз” дип атый. Мәрҗани хакында әйтелгән бу төр мактау һәм олылау сүзләрен бик күпләп китерергә мөмкин булыр иде.

 Ә кем соң ул Мәрҗани? Күренекле хикәя-романнар, поэма-драмалар авторымы? Юк. Ә ни өчен соң ул мәшһүр әдипләрең һәм галимнәрнең игътибарын үзенә җәлеп иткән?

 Күренекле галим һәм фикер иясе Шиһабетдин бин Баһаутдин әл-Мәрҗан –мәдәниятебез тарихында һәм иҗтимагый фикеребез үсешендә тирән эз калдырган олы шәхес.Ул 1818 нче елның 16 нчы гыйнварында Казан артында урнашкан Ябынчы авылында киң белемле рухани гаиләсендә дөньяга килә. Аның бабалары–Мәрҗан авылы кешеләре. Мәрҗани кушаматы шуңа мөнәсәбәттә алына. Шиһабетдиннең әби-бабалары укымышлы, билгеле кешеләр булалар. Әтисе ,улы туып бераз торгач,Ташкичү авылына күчеп килә, имам итеп билгеләнә, биредә атаклы мәдрәсәгә нигез сала.

 Шиһабетдин,19 яшьләренә кадәр шушы авылда яшәп, атасы мәдрәсәсендә фәннәр үзләштерүдә тәүге адымнарын атлый. Дәресләрдә бирелгән китаплардан тыш ул күп төрле өстәмә әдәбият укый, ә 17 яшендә әтисенә шәкертләрен укыту-өйрәтүдә булышлык күрсәтә башлый.

 1838 нче елда Ш.Мәрҗани укуын дәвам итү өчен, сәүдә кәраванына ияреп, Бохарага киткән. Юлда,Троицк каласына җиткәч, анда дүрт ай тукталып торганнар. Мулла,мөәзиннәр белән танышып, мәҗлесләрдә төрле белем мәсьәләләре турында сөйләшкәннәр. Курсавиның әсәрләрен укып шактый зур белем иясе булган бер мөәзин белән сөйләшеп, Курсави турында бик күп

нәрсәләр ишеткән. Троицкида дүрт ай тору Мәрҗанинең күзләрен киңрәк ачарга һәм аның тормышы, эшчәнлеге өчен шактый зур этәргеч булган.

 Мәрҗанинең юлдашлары-сатучылар - юлда казак-кыргыз илләрендә кайбер урында берничә көн, кайбер җирләрдә бер-ике атналап тукталып сату итеп баралар. Шул вакытларда Мәрҗани кайбер казак өйләрендә кунак булып кала икән. Бер казак кунакбай Мәрҗанинең укымышлы, мулла кеше икәнен белгәч, аннан бер”Тәбара” сүрәсен укуын үтенгән. Мәрҗани һәм Тәбарәкне, һәм дә Ясин шәрифне күңеленнән укыгач, казакның исе киткән. Бу хәтле күп Коръән сүзләрен һич түкмичә күңелдән ятлап укып чыккан бу татар егетен :”бик мулла кеше икән “ дип һәр очраган кешеләргә сөйләп йөргән:”Анави ногай Ясинне да бик белә,бик мулла кеше “,-дип сөйләгән. [ 3,46б.].

 Бу авыр һәм озын юл Троицкидан Бохарага кадәр тагын өч айга сузылган, өйләреннән чыгып китүгә җиде айдан артык сузылып, алар 1838нче елның 25 нче декабрендә (1839 нчы елның 7 нче гыйнварында) Бохарага барып җиткәннәр. Бохарада ул әтисенең мәдрәсәсендә укыган дәресләрен яңабаштан укырга керешә. Мәрҗанигә Бохарада җиде остаздан дәрес алырга туры килә.Ул дәрес китапларын аның шәрехләре (киңәйтелгән мәгънәләре), һашиятләре (китап бите читенә белгечләр өстәгән язулар) белән бергә укып, дәресләрне яхшы хәзерләгәнлектән,башка шәкертләрдән аерылып торганлыгын мөдәррисләр бик тиз күргәннәр. Ул барча иптәшләреннән күп югары торган.

Белем мәсьәләсендә бәхәсләшкәндә гел өскә чыга,җиңә торган була. Шунлыктан мөдәррисләре башка шәкертләренә:”Сез сабакларыгызны

Ш. Мәрҗанидән өйрәнегез”,-дип киңәш бирә икән.[ 3,47б.]. Биредә ул күп вакытын китапханәләрдә үткәрә, дини, фәлсәфи, тарихи, филологик әдәбият дөньясына чума, мөстәкыйль фикер йөрткән шәхесләр белән аралашырга тырыша.

 Ш.Мәрҗани Бохара мәдрәсәләрендә алган белемнәре белән генә канәгатьләнми, белемен арттыру өчен башка юллар да эзли. Бу мәдрәсәләрдә Коръән, Хәдис, Гарәп әдәбияты дәресләренең аз булуына аптырый. Бу турыда үзенең “Вафиятель-әсләф”атлы китабының кереш сүзендә болай дип яза: ”Безнең татарлар уку,укыту эшләрендә,бигрәк тә мәдрәсәләрдә Бохараны күчергеч итеп алалар. Аны бик зурлап: ”Бохара шәриф“, - дип сөйләшәләр. Хәлбүки, Бохараның һәм халкы,һәм дә хөкүмәте бик надан, башкармалары бик бозык, уку һәм укыту эшләре бер дә юлга куелмаган, бик иске һәм бик файдасыз рәвештә йөртелә”. [ 3,47 б.].

 Ш. Мәрҗани Бохара мәдрәсәләрендә булган кимчелекләр турында остазларга һәм зур урындагы белгечләргә дә язып аңлаткан булса да,аның сүзләренә зур бәя бирмәгәннәр һәм һичбер үзгәреш кертмәгәннәр.Ләкин галимнең бу тәнкыйть фикерләре бер эз һәм тиешле юл ясамаса да, безнең үз илебездә аның бу карашлары динне тирән белергә,фәнне тирән өйрәнергә омтылучылар арасында тиешле тану тапкан,үзенә юл сала башлаган.Ят өлкәләргә укырга китүче татар шәкертләре ,Бохараны артык бер белем кыйбласы дип танымыйча, Истанбулга һәм Мисырга таба юнәлә башлаганнар. Ш. Мәрҗани үзенең углы Борһанетдинне дә Истанбулга җибәреп укыткан.

 Ш. Мәрҗанинең Бохарада укыган вакытында анда иң зур белем учагы булып Көнгүлдаш мәдрәсәсе булган.Бу мәдрәсәнең мөдәррисе дә Бохараның иң олуг дин белгече саналып,Бохараның әмире тарафыннан билгеләнә,Бохарадагы кайбер китап кибетләрендә бик әһәмиятле әсәрләр дә табыла икән. Ш Мәрҗани Бохарада яшәгән соңгы елларында мөдәрристән һич ни сабак алмыйча,китап йортларындагы китапларны укып,сирәк очрый торган китапларны эзләп табып,шуларны уку һәм кирәкле урыннарыннан үзе әһәмиятле санаган фикерләрне үз дәфтәрләренә язып алу белән шөгыльләнгән.Яисә башка китапларда тапкан белемнәрне үзенең шәхси китапларының тиешле битләренең читләренә язып куя торган булган.

 Ш.Мәрҗанинең Бохарадагы шәкертлек еллары ярлычарак булган. Кайвакытлар яланаякка башмак киеп 3-4 чакрымдагы мәдрәсәгә укырга йөргән. Әтисе бай булмаганга акчаны күп җибәрә алмаган. Әтисе бер хатында:”Углым,сиңа ике алтын тәңкә белән бер чикмән җибәрәм.Акчаны бик иттимат тот .Чикмәнне көннәр суыткач сатарсың да акчага әйләндерерсең “,-дигән. [ 3,49б.].

 Ш.Мәрҗани ,кышын үзе укып,җәен башкаларны укытып , бераз акча таба,шул акчага торып,кышын укуын дәвам итә.Шул сәбәпле Мәрҗанинең җәен үзбәк һәм төрекмәннәрдән байтак кына шәкертләре булган.Аның җәен авылларда укыткан шәкертләре кышын , аның үзе белән бергә Бохарага да килеп,янә аңардан сабак алалар икән. Бу шәкертләрнең әтиләренең Мәрҗанигә күп ярдәмнәре тигән.

 Биш елдан соң Шиһабетдин Сәмәрканд каласына киткән.Ул Сәмәркандда Ширдар-Арсланлы дигән бер мәдрәсәдә урнашкан.Бу мәдрәсәнең мөдәррисе һәм Сәмәрканд казые булган Әбү Сәгыйть хәзрәтләре бу илнең иң зур белгечләреннән булган. Ш.Мәрҗани бу олуг белгечтән күп белем алган.Шул ук вакытта хәзрәтнең балаларын укыткан,шуңа күрә араларында тирән бер дуслык һәм хөрмәт урын тоткан.Бу мөдәрриснең бик бай бер китап йорты булган.Ул Мәрҗанигә укырга китаплар биреп торган.Мәрҗани бу китаплардан бик күп мәгълүматларны күчереп язып алган.Бу китаплар турында ул:”Болар минем юл күрсәткечләрем булдылар.Миңа аң биргән һәм төшенчәләремне төзәткән һәм миндә яңа төшенчәләр тудырган китаплар шулар булды”,-дип язган. [ 3,50б.].

 Ш.Мәрҗанинең тарих сөюенә һәм тарих белән шөгыльләнүенә Әбү Сәгыйть хәзрәтләре сәбәп булган. Бу затның китап йортында тапкан әсәрләрдән, аның үзеннән һәм бергә утырышкан чаклардагы фикерләреннән, киң мәгълүматларыннан Мәрҗани күп нәрсәләрне белгән, өйрәнгән, үзләштергән.Үз татар белгечләребездән Әбүннасыйр Курсави хәзрәтләренең күтәренке дәрәҗәсенә аннан өйрәнеп , Курсавига зур мәхәббәт тоткан. Ул, Сәмәркандка барып, андагы китаплардан файдаланганнан соң бөтенләй башка бер кеше булып әверелә. Ул шулай итеп аерым шәхес һәм үзе ачкан төшенчәләргә ия булган олуг затка әйләнә. Укыган китапларын үз карашы нигезендә бер сөзгечтән кичереп, аңа үзенчә бер бәя бирә, аны үз карашыннан тулыландыра, киңәйтә, бәяли торган чын бер белгеч, зур белемле бер адәм булып җитешә. Мәрҗани,Сәмәркандда ике ел торгач,Әбү Сәгыйть хәзрәтләрдән иҗазатнамә (үзеннән өйрәнгәннәрне башкаларга да өйрәтергә изин) алып, яңадан Бохарага кайта. Бу юлы Бохараның бик бай мәдрәсәләреннән булган “Мир Гареб” тә бер бүлмә ала. Ш.Мәрҗани бу юлы Бохарага бер максат вә програм белән кайту сәбәпле, вакытын тагын да файдалырак рәвештә үткәрә. Бүлмәсеннән бик күп чыгып йөрмичә, күбесенчә төрле китаплар укып, кайберләрен күчереп язып алу белән шөгыльләнә. Күчереп алырга дигән китаплар бик күп булганга ,кайберләрен башкалардан да күчертеп яздыра; кайвакыт шәкертләрне җыйнап, өмә белән дә яздыргалаган. Ш. Мәрҗани, бу эшләр белән шөгыльләнеп, Бохарада тагын биш ел буе яши. Сандыклар тутырып китаплар хәзерләгән кебек,бер-ике тулы мукча үзе язган кәгазьләр һәм дәфтәрләр дә җыела. Аларда ул төрле җирләрдә күргәннәрен, шулай ук ишеткән нәрсәләрне язып барган була. Үзенең кайбер әсәрләрен ул Бохарада язган,икенчеләрен шунда яза башлаган була. Бу соңгы биш елда бик күп татар,үзбәк һәм төрекмән татарларын да укыткан. Китаплар күчереп язу эшләрендә алардан да файдаланган.

 Ш. Мәрҗани 1849 нчы елның 3нче июенендә (яңача 16 нчы июнь) зур бер татар сатучылар кәрваны белән Бохарадан төрле нурлар белән тулган башыннан тыш, илебездә булмаган төрле белемнәрне эченә алган бик әһәмиятле китаплар тутырылган сандыклар белән туган иленә кайту юлына чыккан.Юлчы кәрван иптәшләре , юл буенча аннан ислам тарихын тыңлап,күп гыйлемнәр алалар.Юлчылар аңа бик күп дин һәм шәригать турында сораулар бирәләр,болар турында аннан бик туры,чын җаваплар алганнар.

Бу карванда бер карт та бар икән. Ул бөтен бу сөйләшүләрне тыңлап барганнан соң: ”Мин гомеремдә бик күп дин белгече, муллалар, мөдәррисләр күрдем. Ләкин бу ногай белгече хәтле тирән һәм киң белемле, тәмле сүзле бер белгеч күрмәдем”, - дигән. [ 3,54б.]. Ике ай да ике көннән соң Казан каласына кайтып җиткәннәр. Икенче көнне Ш. Мәрҗани ,үз авылы Ташкичүгә кайтып ,әткәе һәм кардәш – ыруглар белән кавышкан.

 Аны ,Ташкичүдән Казанга чакыртып ,1нче мәчеткә имам итеп куялар.Ул мәчет каршындагы мәдрәсәнең мөдәррис вазифраларын да үти башлый. Галимнең укыту програмын бер тикшереп карасак,нәкъ Бохара програмы белән укытуы күзгә чалына. Хәлбуки, ул Бохара мәдрәсәләрен яратмыйча, аларның укыту ысулларына бик ачык кимсенеп,андагы остазларына да бу төшенчәләрне белдергән иде. Бу тикшерүчеләр бу хәлгә бик аптырап, Ш.Мәрҗани мәдрәсәсендә укып чыккан хәзрәтләрдән моның сәбәбен сораганнар. Ш.Мәрҗанинең Казанга килгәнче үк атаклы зур белгеч булганын ишеткән байтак шәкертләр Ибраһим байның мәдрәсәсенә җыелганнар. Мәрҗани тезләнеп утырган 65 шәкерткә Тәфсир укыта башлаган. Бу башлату аның чын үз програмы буенча булып күренә Ләкин ул соңыннан Тәфсир, Хәдис, Гарәп әдәбияты, Әхлак, ”Хикмәти кадимә,” Ислам тарихы һәм Сәйяра дәресләрен програмыннан төшереп, алар урынына өченче кирәксез саналган Мантыйк, Кәлам һәм кайбер шәрехләрне укыту белән нигә үзенә каршы килгән?-диләр. Бу сорауларга каршы җаваплар шул рәвешләрдә булган:

 1.Ш.Мәрҗани заманында бөтен татар мәдрәсәләрендә укыту системасы Бохарадагы төсле булган. Атаклы татар мәдрәсәләренең шәкертләре бер-берсе белән аралашып, Мантыйк, Кәлам фикъһе дәресләре бәхәсләре өстендә торып мөназәгә кылышалар иде.Ул чакның шәкертләре күп укып белем алудан бигрәк, сүз көрәштерү белән күбрәк мавыгалар, кычкырышулардан тәм табалар иде. Аларча, белемле һәм бик шәп мулла булу шул фәннәрдә оста сөйләшә белү белән үлчәнә иде. Әхлак һәм дин дәресләрен генә укып маташучыларга алар”туң” - “бөн” дип кенә карыйлар иде. Ш.Мәрҗәнинең шәкертләре дә ,шул иске агымга ияреп, Мантыйк, Кәлам дәресләренә бирелеп киттеләр. Шунлыктан хәзрәтнең мәдрәсесендә дин дәресләренә күп урын бирелмәгән. Әгәр Ш.Мәрҗани ”Мөкаддимә” китабына язган кебек, ул заманның модасы булган дәресләрне укытмаса иде, шәкертләре башка мәдрәсәләргә таралып киткән булырлар иде.

2. Ш.Мәрҗани хәзрәтләре китап язу эшләренә бик бирелеп, татар тарихын тикшерү кебек тирән төшенчәләргә чумган иде. Мәдрәсә эшләрен хәлфәләренә тапшырып, күбесенчә аларның теләкләренә калдырган иде. Уку эшләрендә, дәрес китапларын билгеләүдә шәкерт һәм хәлфәләр ирекле иделәр. Ш.Мәрҗани көчләп укытуны бер дә сөйми иде. Шәкертләрнең үз кирәкләрен үзләре кайгыртуны бик ярата иде. Әгәр шәкертләрнең кайберәүләре берәр яңа дәресне укытуны аннан сораса, ул сөя-шатлана аны укыта иде. Дөреслеккә килгәндә, Ш.Мәрҗани мәдрәсәсенең дәрес програмында ачык күрсәтелмәгән бик күп сабакларны укыткан. Төрле вакытларда төрле Тәфсирдән (“Казый Бәзави”, “Тәфсир Мәдарик”, “Кәшшаф”) булсын һәм Хәдистән “Саһиһ и Бухари”ны, “Мишкатул Мәсаби”ны, бәлагат дәресеннән “Тәлһис”не укыта. Бу дәресләр күбесенчә атна кич һәм җомга көннәре укытылганга, мәдрәсәнең төп програмында язылмаганнар иде. Бу дәресләрне укырга теләмәгән шәкертләр дәрестән качалар иде.

 3.Ш.Мәрҗани сабак укыткан чакларында шәкертләренә татар мәдрәсәләрендәге дәрес програмларының начарлыгыннан, аны төзәтү кирәклеген бик зарланып сөйли иде. Бик күп дәресләрендә (Тәфсир, Хәдис, Сәйяри Нәби) дин, гарәп һәм фарсы әдәбиятыннан, бигрәк тә ислам һәм татар тарихыннан, дин белгечләренең тормышларыннан күп белекләр бирә иде.

Ш.Мәрҗани бу белем һәм белекләрне Бохара һәм Самаркандда төрле китап йортларында чокчынып ,эзләп табып алганы өчен, бик күп китапларны үз бүлмәсендә бикләнеп уку белән чиксез белемләргә ия булганлыктан, шәкертләрдән дә шул рәвештә кызыксынып, мавыгып белем алуларын көтә иде. Аларны һәр төрле белемнәр алырга, күп белекле булырга кызыктыра, ләкин һич тә көчләми иде. Ләкин аның хәлфәләре: “Әгәр без Мантыйк, Кәлям укымасак, башка мәдрәсә шәкертләре каршында авыз ачып утырачакбыз”,- диләр вә, мантыйкны иң алдынгы бер дәрес белеп: “Бер шәкерт мантыйкны белсә һәр дәресне белә ала, гакълый гыйлемнәр-бөтен белемнәрнең ачкычы”, - диләр иде. [ 3,64-65б.].

 Менә шул рәвештә Ш.Мәрҗани хәзрәтләре, мәдрәсә програмнарын төзәтү турындагы төшенчәләрне эшкә ашырырга юл тапмаганга, ярдәмчеләре булмаганына бик үкенә, аптырый һәм кайгыра иде.Күп вакытларда “Шәкертләрем, Кышкар, Буа, Казан мәдрәсәләре шуларны укыта, ул шәкертләр шулардан чыгып сөйләшәләр, дия-дия минем мәдрәсәне дә юлдан чыгардылар, - дип зарлана иде. ”Бохарада уйлап тапканым, шулай укытырмын дип,төшенеп кайтканым, бөтен планнарым илгә кайткач бозылды. Шәкертләр юк нәрсәләр белән гомер түкәтәләр,кирәклене укымыйлар. Кирәклене кирәксенмәгән адәмне ни эшләтәсең? Мин шул шәкертләремнең кирәксенмәгәннәреннән берсене дә укытмас идем дә аларны,теләгәнен укыттым”, - дип сөйли, һәрвакыт дәрес програмларыннан зарлана, ләкин заманның көчләвенә буйсынып, үзе теләмәгән нәрсәләрне дә укыта иде. Ш.Мәрҗани кайбер дәресләрендә татар тарихыннан, яисә гарәп вә фарсы әдәбиятыннан сүз ачып, шәкертләренә бик файдалы белем һәм белекләр биргән булса, андый дәресләрдән соң шәкертләр: ”Дәмулла бу дәрестә әллә нинди гарәп һәм фарсы бәетләре укып бик эчебезне пошырды; иске ханнар заманасында булган эшләрне, онытылып беткән әкиятләрне, борынгыларның үлгән кардәш, ыруг һәм туганнарын сөйләп гомер уздырды. Бу сүзләре кайчан бетәр икән дип, көтә-көтә зарыгып беттек “, - дип зарланалар имеш. [ 3,65б.].

 Рәчәйдә 1870 нче елның 15 нче февраленнән соң ачылган татар мәдрәсәләрендә урысча укыту тиешлеге турында бер төзек – канун-закон чыгарылган. 1872 нче елда татар мәктәп,мәдрәсәләрен тикшерү, күзәтеп тору өчен инспекторлар билгеләнә. Шул чорда мөселман Татар мәдрәсәләренә урысча укытучыларны билгеләү йөкләтелә башлау белән татарлар арасында моннан риза булмау,зарланулар башлангач, халыкка каршы каты тәдбирләр дә күрсәтелгән.

 Шул чорда татар муллалары арасында урысча укырга ярыймы, юкмы дигән бер мәсьәлә чыккан. Муллалар икегә аерылып, урысчаның файдасыннан, зыяныннан сүз ачып кычкырышулар, талашулар да булган. Байтак дин белгечләре урысча укуны хәрам дигәннәр.Урысча укырга ярый диючеләр бик аз табылган. Аларның башында Ш.Мәрҗани хәзрәтләре  торган.Аныңча, урысча укырга,өйрәнергә тиешлебез. Башка бер милләт кул астында яшәгән халыкка үзләре хакында хөкүмәтләренең алганы тәдбирләренә, үзләре белән элемтәле төзек һәм низамнарны белү кирәктер. Ул телне үз телебез итеп алу, урыс гореф –гадәтләрен кабул итү, татарча сүзләр арасына урыс сүзләре катыштыру кебек эшләрдән сакланырга тиешлебез, ди иде.

 Урысча укыту эше уртага чыгып,төрле җирләрдә тавышланулар булып үткәч,татарларга урысча укытучы хәзерләү эше мәйданга килә. Казанда бер Укытучы уку йорты-Учительская школа ачылган. Бу укыту йортына дин белемнәре өйрәтүчесе итеп Ш.Мәрҗани хәзрәтләре билгеләнгән. Аның бу эшкә керүен бөтен Казан татарлары, бигрәк тә муллалар бик гаепләгәннәр. Тирә –яктан атылган пычрак сүзләргә җавап итеп, бу олуг зат дусларына шул сүзләрне сөйләгән: ”Минем бу школага дин өйрәтүчесе булып керүем акылыма килгәне юк иде. Хәтта бу эшне миңа элек тапкыр сөйләгәннәре заманда кабул итү ниятендә түгел идем. Ләкин атаклы бер белгеч һәм үземнең яхшы дустым Радловның миңа кабат-кабат килеп, иллә дә бу эшкә мине куярга теләвен, Казан губернаторының да бик кыстап үтенүен бик кире кагарлык нәрсәләр түгел иде Соңра үзем дә шулай төшендем: әгәр бу урын баштан ук бер дин белгече кулында булмаса, бәлки бөтенләй дин белмәгән кешеләр кулында калыр. Анда укучы татар шәкертләре бөтенләйгә мөселманлыктан ерак, динне белмәгән, милләтне танымаган егетләр булып чыгарлар дип курыктым да бу хезмәтне кабул иттем. Монда укучы татар яшьләренә мөселманлыкның тормышка һәм һәр төрле фәннәргә карашын, мөселманнарның һәр төрле белемгә хөрмәте булганлыгын белдерергә тиешле идек”. [ 3,68б.].

 Ш.Мәрҗанинең дөньяга килүнең йөзенче елын котлау уңае белән басылган зур”Мәрҗани” китабы өчен бер мәкалә язган Фуат Туктар,беренче тапкыр шәкерт булып кереп, укуын бетергәч тә шунда ук укытучы булып калган Шакирҗан Таһировтан ишеткәннәрен шулай белдергән:”Ш.Мәрҗани хәзрәтләре тарихны бик сөя, тарих белән бик шөгыльләнә иде. Шунлыктан ул Казан Университетының Археологический җәмгыятенә бер муча-әгъза булып язылган иде. Кайбер язган әсәрләрен дә анда укырга биргән иде. Шул сәбәпле Көнчыгыш белгечләре арасында ул да бар һәм алар каршында игътибары да зур иде. Бигрәк тә атаклы белгеч В.В.Радлов белән бик яхшы танышып, аның белән күп вакытлар дусча сөйләшеп утыргалый иде”. [ 3,68-69б.].

 1886 нчы елда ачылган Казандагы Учительская школаны Радловның бер хезмәте дип карарга ярый. В.В.Радлов татарларга яхшы урысча өйрәтеп,алар арасында Европа белемнәрен таратуны бик тели иде. Бу тел аркылы татарлар төрле белем һәм фәннәрне өйрәнәчәкләр, соңра үз телләрендә дә бу фән белемнәрен күбәйтергә тырышачаклар дип төшенә иде. Бер мимеч булган Радловның бу хезмәт һәм ниятендә аз гына булса да урыслаштыру мәгънәсендә бер миссионерлык төшенчәсе юк иде диючеләр бик күп иде. Казанда бу школаны ачарга уйлагач,ул моннан татарлар шикләнмәсен, курыкмасыннар дип,андагы укытучыларның барчасының да татарлардан һәм ышанычлы кешеләрдән булуыны бик тели иде. Шушы төшенчә белән бу школаның башкаручылыгына,урыс төзекләре буенча бер дә хаккый булмаган бер татарны Гали Мәһмүдовны билгеләде. Кимая өйрәтүчесе итеп Ибраһим Терегуловны, башка бер өйрәткеччелеккә Шаһбазгәрәй Амеровны һәм анда укып чыккан Шакирҗан Таһировны да рәсем һәм матур язу өйрәтүчесе итеп билгеләгән иде.

 Ш.Мәрҗани үзенең төшенчәсенә күрә бу школага гарәпчә сарыф һәм нәхүне белгән,ислам динен яхшы аңлаган яшьләрне генә алу ягында булган. Мөселманча бер дә укымаган, мөселманлыкны аңлап җитмәгән татар яшьләрен школага кабул итү,милли татар телен бөтенләйгә ташлау юлын тоту буладыр дигән. ”Төрле һөнәр һәм белемнәрне өйрәнүгә ислам дине һич тә каршы түгел, хәтта үзе кызыктыра,игътикадны (саклык күрсәтү) төзәтергә кирәк, игътикад төзек, иман нык булгач, урысча уку зыян бирмәс. Ләкин мөселманлыкны белмәгән яшьләрнең урысча укулары татарлар өчен зыян гына булачак”, - ди икән.[ 3,71б.].

 Мәдрәсәдә эшләгәндә ул киң планлы уку-укыту һәм фәнни эшчәнлеккә чума,мәдрәсәнең эш тәртибен җайга салу һәм уку-укыту процессын камилләштерү юнәлешендә тәвәккәл адымнар ясый. Аның дәресләре күтәрелгән проблемаларның тирәнләп анализлануы һәм фәнни мәгълүматлар-

ның байлыгы белән аерылып тора. Шул вакыттагы мөселман уку йортларына хас традицион фәннәр белән беррәттән үзенең шәкертләренә тарих, география, математика, астрономиядән дә төпле мәгълүматлар бирергә тырыша, аларны Шәрык фәлсәфи фикерле вәкилләрнең һәм шагыйрьләрнең әсәрләре, шулай ук үз халкының мәдәни мирасы белән дә таныштыра.

 Шиһабетдин хәзрәт-атаклы рухани да,педагог та.Әмма Ш.Мәрҗани, барыннан да элек –эзләнүчән табигатьле, зирәк, кыю, көчле, мәгълүматлы галим. Ул әдәбият һәм тел гыйлеме проблемалары белән дә яхшы таныш.Аның гыйльми эшчәнлеге күптармаклы: тарих,фәлсәфә,филология,археология,этнография, нумизматика,география,халык иҗаты.Ул медицина,музыка, фән һәм сәнгатьнең башка төрләре буенча да бәхәс алып бара, аларның һәркайсы буенча төпле фикерләр бәян итә ала.Аның фәнни-иҗади эшчәнлеге Бохарада укыганда ук башлана һәм бөтен гомере буенча дәвам итә.

 Үзеннән соң ул бай фәнни мирас калдырды. Аның тарафыннан 30 дан артык фәнни хезмәт язылган.Әсәрләрендә фәлсәфә һәм илаһият тәгълиматы проблемалары,тарих һәм мәдәният мәсьәләләре яктыртыла.Үзенең фәнни хезмәтләре,мәгърифәт өлкәсендәге эшчәнлеге белән ул мәдәниятебез тарихында тирән эз калдырды һәм иҗтимагый фикеребез тарихында мөһим урын алып тора.Бу, беренче чиратта, тәкълидчелеккә (борынгыларга табынуга) каршы көрәштә,кеше акылына ирек даулауда чагылыш таба. Тәкълидчелек идеясе ул заманнарда консерватив карашта торган дин әхелләренең һәр төрле яңалыкка,хөр фикерләргә каршы көрәшү вазифасын үтәгән.Бу идея белән коралланган искелек тарафдарлары үз замандашларыннан борынгылар әйтеп калдырганнарга һични уйламыйча иярүне таләп итеп чыктылар,адәм баласының иҗади эзләнүләргә хакы барлыгын инкяр иттеләр.Алар фикеренчә, иҗади көчәнүләр һәм эзләнүләр заманы инде артта калды, мөстәкыйль фикер йөртергә сәләтле кешеләр юкка чыга. Дөньяга караш мәсьәләләрендә дә Ш.Мәрҗани, мәгърифәтчелек позициясендә торып, рационализм идеяләренә таянып, фикер йөртә, фәлсәфи проблемаларны аек акыл калыбына салып карарга чакыра. Бу очракта ул, әлбәттә, Ислам позициясендә кала һәм иҗади көч булган Аллаһны таный.Шул ук вакыт кеше яшәгән чынбарлыкның асыл нигезләре турында фикер йөрткәндә, урта гасырларда тамыр җәйгән фәлсәфи юнәлеш фикерләре белән килешмәгәнлеген дә белдерә. Ш.Мәрҗани, мәсәлән, Аллаһның асылы һәм сыйфатлары, дөнья һәм аның барлыкка килүе, дөньяның чикләнгәнлеге һәм чикләнмәгәнлеге,барлык һәм юклык мөнәсәбәте кебек фәлсәфи мәсьәләләрдә мөтәкәллимнәрне рационализм позициясендә торып ачы тәнкыйть уты астына ала.

 Татар мәгърифәтчелегенең формалашуы һәм үсеше милли аңның уянуы белән параллель рәвештә барды һәм бу Ш.Мәрҗанинең иҗади мирасында да үзенең якты чагылышын тапты.Милләт һәм халыкның тарихи язмышы бу мирасның үзәк урыннарының берсен били.Милли аңның төшенкелеге, үз халкыңның тарихи үткәнен һәм мәдәни мирасын белмәү, аның фикеренчә, социаль һәм милли алгарыш юлында җитди киртә булып тора.

Шуңа күрә дә тарихчы-галим үз халкының ,ул яшәгән төбәкнең тарихын игътибар үзәгендә тота.Ул бик урынлы рәвештә татар халкының фәнни тарихына нигез салучылардан санала.Татар мәдәниятенең күренекле вәкиле З.Вәлиди юкка гына аны “безнең Геродотыбыз” дип атамады.Татарлар арасында тарих гыйлеме аңа кадәр дә яхшы ук тамыр җәйгән иде,халкыбызның хәтерендә тарихи үткәнебез турында киң генә мәгълүматлар сакланып килде.Тарихка кагылышлы язма әсәрләрдә дә бар иде. Әмма аларда теркәлгән мәгълүматлар таркау һәм бер системага китерелмәгән иде. Татар халкының тәртипкә китерелгән, эзлекле язылган тарихы беренче мәртәбә Ш.Мәрҗани мирасында чагылыш тапты. Аның ”Мөстәфадел-әхбар фи әхвали Казан вә Болгар”(“Казан һәм Болгар хәлләре турында файдаланылган хәбәрләр”) исемле әсәре турыдан-туры шушы мәсьәләгә багышланган.Татар телендә язылган бу хезмәтнең беренче кисәге1885 һәм 1897 нче елларда,ә икенче кисәге 1900нче елда дөнья күрде. Кыскартылган,хәзерге телгә тәрҗемә ителгән тексты 1989 нчы елда басылып чыкты.Икенче төрле бу китапны “кыскача татар тарихы” дип атарга мөмкин. Анда халкыбызның этник тарихы, мәгарифе, рухи мирасы, күренекле шәхесләре, мәчет-мәдрәсәләре хакында күп төрле мәгълүматлар бар.

 Үз халкының тарихын язганда, галим гарәп тарихчыларының хезмәтләренә таяна, Шәрык илләреннән чыккан сәяхәтчеләрнең истәлекләренә һәм урыс чыганакларына мөрәҗәгать итә.Әмма аның фәнни тикшеренүләрендә үзәк урынны үзе эзләп тапкан мәгълүматлар алып тора.Тарихи дөреслекне торгызу өчен ул күп кенә беренчел чыганакларга –борынгы тәңкәләргә (акчаларга) ,ярлыкларга,телдән һәм язма рәвештә килеп ирешкән риваятьләргә, дәүләт эшлеклеләренең һәм аерым шәхесләрнең язмаларына, кабер ташларына теркәлгән хәбәрләргә, борынгы китапларның кырларындагы язмаларга таяна.

 Ш.Мәрҗани хезмәтләрендә яңарыш тапкан татар халкының тарихы үткәненә кагылышлы проблемаларның берсе-аның этник чыгышы һәм этник тарихы мәсьәләсе. Бу мәсьәләне ул X гасырда Идел буенда мөселман дәүләтен төзегән болгар кавеменнән (этностыннан) башлый. Ибн Фадлан, Әл –Истарихи, Ибн Халдун, Ибн Хәүкал, Эл-Мәсгуди гарәп авторлары китергән мәгълүматларга таянып, ул Идел-Кама болгарларының төрки халык булуларын раслый һәм “аларның телләре дә,калдырган әсәрләре дә,әхлаклары да, гореф-гадәтләре дә-барысы да төрки иде”дип яза. Ә хәзерге Идел буе татарларына килгәндә исә–алар шушы төрки кавем токымы. Болгарлар белән хәзерге татарлар арсында кавеми ( этник- мәдәни)бәйләнеш һәм күчүчәнлекне ул тарихи мәгълүматларга, язма чыганакларга, тел материалларына, әдәби әсәрләргә, йола һәм гореф-гадәтләргә таянып дәлилли. Ахырда үз халкының тарихи үткәне буенча китерелгән мәгълүматларга йомгак ясап, ул болгар халкы “иң әүвәл кыпчак һәм хәзәр хаканнары хөкүмәте, аннан соң татар ханнары хөкүмәте карамагында булып,хәзерге вакытта 300 елдан артык инде Русия хөкүмәте идарәсендә “ дип яза .[6,53б.]. Идел буенда яшәгән халык төрле чорларда төрле исемдә була һәм аның өстеннән төрле вакыт төрле хөкемдарлар идарә итә. Әмма болар бер үк халыкны тәшкил итәләр, урта гасырларда бу халык Болгар дәүләтен оештыра, ә хәзер урыс хөкемдарлары хакимлеге астында яши һәм хәзерге татар халкын тәшкил итә. Ш.Мәрҗани тарихка тормыш мәктәбе дип карый,аның танып белү һәм әхлакый тәрбиядәге роленә басым ясый һәм шуңа бәйле рәвештә тарихи үткәннәрне һәм әдәби мирасны өйрәнү һәм пропагандалауны татар халкының киләчәк язмышын билгеләүә мөһим шарт дип саный.Ул татар халкының зур тарихи үткәне һәм бай әдәби мирасы бар дип исәпли. Кол Галинең”Йосыф китабы”, Мәхмүт әл-Болгариның “Нәүруз”, ”Шәһри Болгар газилары”бәетләре кебек әдәби һәм әхлакый әсәрләр бу мирасның мөһим өлешен тәшкил итәләр. Боларның кайберләре бик иске язу белән язылган һәм Болгар шәһәрендә табылган кабер ташларындагы язуларга бик охшаган.Бу китапларның теле госманлы,төрекмән,казак телләреннән аерылып тора”.[6,58б.].Шулай итеп,галим бу әдәби ядкарьләрнең татар халкының рухи мирасының аерылгысыз өлеше икәнлеген раслап чыга.

 Ш.Мәрҗанинең фәнни иҗаты һәм эшчәнлеге мәгърифәтчелек юнәлешендә иде һәм татар иҗтимагый фикере үсешендә бик мөһим роль уйнады. Аның иҗади мирасы туган халкын феодаль-патриархаль мөнәсәбәтләр һәм уртагасырчылык идеологиясе капкыннарыннан коткаруга,аны дөнья мәдәнияте казанышларына бәйләүгә юнәлдерелгән иде.”Аның әсәрләре, -дип язды Г.Ибраһимов, - фикер азатлыгын яклау, киләчәккә якты ышаныч һәм кеше акылына хөрмәт белән сугарылган... Беренче юллардан алып соңгысына кадәр алар фикер коллыгына һәм аның үле традицияләр белән богаулануына каршы көрәшкә,кеше акылына салынган чылбырларны өзүгә,ватуга юнәлдерелгән идеяләр белән сугарылган”. [6,58 б.].

 Ш.Мәрҗанинең фәнни эшчәнлеге урысның укымышлы даирәләрендә дә югары бәя алды.Күренекле Шәрык белгече академик В.В.Бартольд аны ”Татарлар арасында прогрессив агымга нигез салучылардан “дип атады. Күренекле галимне Рәсәйдә генә түгел,Көнчыгыш илләрендә һәм Көнбатшта да яхшы беләләр иде .Аның белән Төркия, Тунис,Каһирә,Мәдинә, Һиндстан галимнәре дә кызыксынып торалар. Ш.Мәрҗани кешенең гакылын һәртөрле рухи богаулардан  коткару кирәклеген аңлап эш итте. Ул бөтен гомерен алгарыш идеаллары өчен көрәшкә,кешеләрнең дөньяны аңлавын киңәйтүгә һәм рухи нурланышына багышлады.Ул милләттәшләре аңының ачылуы һәм яңарышы турында хыялланды һәм бөтен көчен ,иҗади сәләтен шушы хыялын тормышка ашыруга бирде. Шуңа күрә дә татар иҗтимагый фикере һәм мәдәнияте тарихында ул күренекле урын алып тора. Мәрҗанинең фәнни эшчәнлеге өчен дәлиллек,объективлык,тәнкыйди рух хас.Автор һәр мәсьәләнең төбенә төшәргә,аны төрле яктан карарга,тикшерергә омтыла.Аның өчен барыннан да бигрәк беренчел чыганаклар кыйммәт. Ул һәр факт-мәгълүматны, һәр хезмәтне тәнкыйди иләк аша уздыра, бер-берсе белән чагыштыра, янәшә куя. Утыз Имәни,Габденнасыйр Курсави традицияләрен дәвам итеп, Шиһабетдин хәзрәт фикерләүдә, эш-гамәлдә мөстәкыйльлекне өстен күрә, акыл белән эш итүне яклый,чөнки тормыш кабатланмый,яңадан-яңа мәсьәләләр туып кына тора. Һәр кеше, һәр буын, һәр җәмәгать, аларны тарихи тәҗрибәгә таянып, мөстәкыйль рәвештә үзләре хәл итәргә бурычлы.

 1908 нче елда нәшер ителгән “Казан, Болгар вакыйгалары һәм татар патшаларына кагылышлы хәбәрләр басылып чыккан истәлекләр җыентыгы” дип аталган 2 томлык хезмәт белән таныштырасым килә.

 Мәгълүм булганча, Ш.Мәрҗани үз хезмәтләрен асылда гарәп телендә язган,бары тик берничәсе генә татарча. Ләкин татарча дигәннәре дә гарәп-фарсы сүзләре, шул телләрдәге чыганаклардан тәрҗемәсез алынган өземтәләр белән шыплап тутырылган. Әмма Мәрҗанигә үпкәләр урын юк:заманы шулай булган,гыйльми эшчәнлек өлкәсендә хөкем сөргән гадәт-кагыйдәләр шуны таләп иткән.Әнә шуңа да галимнең хезмәтләре хәзерге вакытта кирилица белән язылган татарча текстны да көчкә егып чыгучы милләттәшләребезгә генә түгел,күп кенә галимнәргә дә таныш түгел иде.

Беренче профессиональ татар тарихчысы Ш.Мәрҗани фикерләре зур кызыксы

ну уята. Безгә нәрсәләр хәбәр итә соң Мәрҗани?

 1.Татар халкының килеп чыгышы һәм аның исеме-этнонимы мәсьәләсе. Ул халкыбызның төрле кабиләләрдән,шул исәптән болгарлардан да чыгуын таныган хәлдә,этноним һәм этник килеп чыгышы кебек катлаулы мәсьәләләрне бик җиңел генә хәл итәргә тырышты,”татар” атамасыннан ваз кичеп,үзләрен “мөселманнар” дип кенә атаучы милләттәшләреннән көлә.

 2.Казан ханлыгы мәмләкәтенең бер почмагында (Алтын Урда күздә тотыла) аз гына куәт белән мөстәкыйль дәүләт булып яши башлый. Алтын Урда Аксак Тимер һөҗүменнән соң тар –мар ителгәч, Сарай патшалыгында таркаулык, тәртипсезлекләр, ызгышлар килеп чыга. Ул көннән-көн көчсезләнә башлый.

 3.Олуг Мөхәммәд хан килүдән элек Казанда мөстәкыйль хөкемдар булмыйча, әүвәл Болгар патшаларына, соңгылары Сарайдагы татар ханнарына буйсынган бикләр, шаһзадәләр хөкүмәт тоткан булсалар кирәк Казанга Олуг Мөхәммәд килгәнче үк, Галибәк мөстәкыйльлек игълан итмәктән генә хөкүмәт төзи башлый. [6,125б.].

 4.1436 нчы елда Олуг Мөхәммәд үзенең аз санлы көрәштәшләре белән Саин нәселе хакимлек иткән Казанга килеп чыга.(Саин нәселе Чынгыз хан нәселе дигән сүз). Җирле мөселман халкы аның килүенә ихлас күңелдән шатлана, чөнки урыслар явызлыгыннан яклаучы итеп күрә,аңа ирекле рәвештә буйсына. Галибәк тә аның хакимлеген таный. Олуг Мөхәммәд аны Казан мәмләкәтенең 7 төбәгендә хөкемдар итеп билгели, ә үзе Казан патшаларының беренчесе булып китә. Урта Идел буенда булган сәяси үзгәрешләрне ишетеп бирегә Урда,Хаҗитархан,Кырым һәм башка мәмләкәтләрдән халык җыела.Казан ханлыгы куәтләнә, ә Алтын Урда акрынлап көчсезләнә башлый. Бу вакыйлар 1436 нчы елда була.

 5. Олуг Мөхәммәд Түбән Новгородка киткәч, Казан фетнәче Галибәк кулына күчә.1445 нче елның көзендә Олуг Мөхәммәднең улы Мәхмүт Казанны басып ала һәм фетнәчене үтерә.

 6.1445 нче елның көзеннән бирле Олуг Мөхәммәд хан турында һичбер нәрсә мәгълүм түгел.

 Ш.Мәрҗани хезмәтендә безгә кадәр килеп җитмәгән чыганаклардан алынган мәгълүматлар күп. Аларны башка җирдән табу мөмкин түгел,шуңа күрә галимнең һәр сүзенә тирән ихтирам, зур саклык белән карарга тиешбез.

Ике томнан торган китап басмага кыскартылып бер томда әзерләнгән. Кыскарту процессында китапның Идел буена, болгар-татар халкына бәйле урыннары алынып, Алтын Урда,Урта Азия,Себер һәм башка халыкларга кагылышлы өлешләре төшереп калдырылган. Кыскартылган урыннары билгеләп, алар алдындагы сүзләрдән соң өч нокта куелган. Бу кыскартылулар

дан без бернәрсә отмыйбыз,бары оттырабыз гына,чөнки,беренчедән, хезмәтнең укучы кулына бу килеш килеп керүе нәтиҗәсендә галимнең тарихи карашларын төгәл аңлау,белү кыенлаша. Икенчедән, халкыбыз тарихы укучыга кыскартып бирелә. Мәгълүм булганча, дөньядагы бар халык та ,татар халкы бигрәк тә, үз кабыгына гына йомылып яшәмәгән,күршеләре белән сәүдә иткән, батырларча чит ил баскыннарына каршы чыккан. Безнең бабайлар Урта Азия, Төньяк Кавказ һәм Якын Көнчыгыш мәдрәсәләрендә белем алган. Әлбәттә,китапның кыскартылып дөнья күрүендә бер төзүчене генә гаепләп булмый. Сүз, ахыр чиктә, торгынлык чорында моннан берничә ел элек әзерләнгән кулъязманың шулай өтекләнгән хәлдә нәшер ителүендә.

 Ш.Мәрҗани хәзрәтләре бөтен милли эшләребезнең бик туры бер юлда йөрүен, мәктәп һәм мәдрәсәләребезнең низамлы ,төзү булуын, мөәзин, мулла, имам хатип һәм мөдәррисләрнең дә белем дәрәҗәләренең үлчәүле, бер-берсенә охшаш булуларын бик тели иде. Ләкин бу милли эшләрне бер юлга кую эше бигрәк тә Уфадагы шәригать мәхкамәсенең програмлы эш коруына баглы булу сәбәпле,бөтен изге төшенчәләрне барлыкка китерү нияте белән, мөфтилеккә өч төрле теләген язып белдергән иде.Ул теләкләр шулардыр:

 1.Беренче теләк. Мөәзин, мулла, имам хатип һәм мөддәрис була алыр өчен шул белемнәрдән имтихан бирүләре кирәк саналса иде: Мөәзин булыр өчен иман китерә белеп, аның мәгьнәсен аңлап, чын күңелдән йөреткән сизүе; татарчадан Устуани китабыны, гарәпчәдән Тәглим-мөсаллат дәрәҗәсендә белекле булуы тиешле күрелсен. Мәхәллә мулласы булыр өчен боларның өстенә Гакаид, Кудури китапларын укып аңлаганнан башка, түзүче Коръән укый белергә тиештер.

 Имам хатип һәм мәктәп укытучысы була алыр өчен дә, боларның өстенә, “Мөхтасәрел викайя”, Шәхри Викайя, әхлактан Гайнелгыйлем, нәхүдән Әнмүзәҗ, Шәхри мулланы укыган булырга тиештер.

Мөдәррис булыр өчен исә, боларның өстенә игътикдана Шәрхи Гакаид, мантыйктан Шәмсия, фикъһедән Хидая, Шәрхел Җәмигулкабир, Шәрхи Фәрахиа Сираҗия, Хөләсәтелхисап, Тәүзих, хәдистән Мишкателмәсабих, тәфсирдән Бәйзави, Мәдарик кебек китаплардан шәкертләргә сабак бирә алсын.

Әгәр мөфтилек шушы програмны кабул иткән булса иде, бөтен татар мәдрәсәләре дә билгеле бер програм белән дәрес укытырга башлап, төзелеп киткән булырлар иде.

 2. Икенче теләк. Уразага керү һәм уразадан чыгып, гает намазын бөтен Идел-Уралда бер вакытта ясау, бер мулла бер көндә, икенчесе башка көндә кылу кебек көлке хәлләрдән котылу һәм бигрәк тә чит диндәге халыкларны үзебездән көлдерү башбаштаклыкларын юк итү өчен белем һәм фәннәрдән файдаланырга тиешбез дип киңәш бирә иде.Бу сүзләрдән ап-ачык аңлашылган нәрсә шулдыр: астрономия фәненә караганда яңа айның кай вакыт һәм кайсы сәгать вә минутта туганлыгы билгеледер.Шулай булгач,болытлы,томанлы көннәрдә ай күрергә маташулар,яисә,аязда булса,соңгы заманнардагы зәгыйфьләнгән күзләребез белән айны күрмәдек дип яңа ай туганы хәлдә уразага кермичә калулар,яки гает укымаулар бик көлке,хәтта уйларлык хәлләрдәндер. Ислам диненең һәр төрле белемнәргә хөрмәте, ышанычы бардыр. Белем,хикмәт, - маэмәннәрнең югалган бер малыдыр; аны кайда күрсә,тапса,үзенә алсын, дигән. Олуг пәйгамбәрләребезнең боерыкларыннан да белем һәм фәннәргә күрә гамәл кылу,эш күрү тиешлеге күренеп торадыр.

 3. Өченче теләк. Коръән, Хәдис һәм башка дин һәм игътикад китапларының бастырылып, мөселман халкыбыз арасында таралуында дини эшләребезнең үзәге саналган Уфадагы шәригать мәхкамәсенең күз-колак булуы тиешледер. Һәр гарәпчә сүзне үзенең дәгъвәсенә дәлил итеп сөйләшергә гадәтләнгән татар муллалары кайвакыт борынгылар сүзләрене, яисә иске Юнан (борынгы греклар) философларының гарәпчә тәрҗемәләрен хәдис дип ялгыш сөйләүләре мөмкиндер.Мондый ялгыш төшенчә һәм аңлаулар белән уртага чыккан мондый сүзләрнең китап булып язылып чыгуы да шулай ук бик мөмкин булган бер нәрсәдер. Шуның өчен мондый дини әсәрләрнең зур һәм ышанычлы дин белгечләренең карамагында бастырылулары дин һәм игътикадыбызның сау,сәламәт калуы һәм дәвам итүе өчен соң дәрәҗәдә кирәкледер. [3,76-78 б.].

 Ш.Мәрҗани хәзрәтләре дә мөфтилегебездән шуның башкарылуын теләгәндер. Ләкин бу теләкләрдән һичберсенә мөфтилек колак бирмәгән.Шул йөрәктән чыккан милли һәм дини теләкләргә тиешле бәяне бирә алмаган надан мөфтиләр аларны ,кабул итеп,эшкә ашырмаганнар.

 **Йомгаклау**

 Мәрҗани эшчәнлеге-татар тарихының, иҗтимагый һәм фәлсәфи фикер үсешенең чагыштырмача яңа бер этабы ул. Шиһабетдин хәзрәт, Шәрык рухи казанышларын тирәнтен һәм тәнкыйди үзләштереп, төп игътибарын татар тарихына, аның яшәешенә юнәлтте. Галим фикеренчә, белем-мәгърифәт, мөстәкыйльлек, әхлаклылык-халкыбызның киләчәген тәэмин итүче төп чаралар. Ш.Мәрҗани татарның үзаңын үстерүдә, татар мәнфәгате өчен җан атып йөрүчеләр тәрбияләүдә тиңсез остаз да булды. Нәкъ менә шуңа күрә аның исеме татар дөньясында мактаулы һәм мөхтәрәм. Шиһабетдин хәзрәт-һәм шәхесе ,һәм эш-гамәлләре белән” камил инсан”,кеше идеалының җанлы бер гәүдәләнеше. Ул башлаган эш күп кенә татар галимнәре,әдипләре тарафыннан дәвам иттерелде.

 Шиһабетдин Мәрҗани исеме һәм хезмәтләре шактый дәрәҗәдә төрки һәм Шәрык укымышлыларына да таныш. Шуңа күрә аны еш кына “бөек ислам галиме” дип та атыйлар. Мәрҗани хезмәтләре Шәрыкны өйрәнүче рус, Көнбатыш Европа белгечләре тарафыннан да югары бәяләнә.

“Шиһаб хәзрәт чын мәгънәсендә бер бөек ислам галимедер... Аның “Мөстәфадел–әхбар...е”-безнең караңгы мазыемыбызны (үткәнебезне) яктыртучы беренче таң яктысыдыр. Һәм дә тиздән кояш чыгачагына хәбәр бирә торган таң яктысыдыр... Ул –тарихның атасы,ул безнең Һеродотымыз”,-дип язган Җамал Вәлиди 1912 нче елда . [7,156 б.].

“Шиһабеддин Баһаведдин улы Мәрҗанинең китабы этнография һәм тарих материалларына байлыгы ягыннан рус теленә генә түгел, Европадагы башка телләргә дә тәрҗемә итәргә лаек. Автор Болгар һәм Казан патшалары турындагы юлларын төгәл фәнни нигездә яза...”-дигән Казан университеты профессоры Николай Катанов. [5,47б.].

 Язмамны мәгърифәтче һәм гаделлек җырчысы Мифтахеддин Акмулланың шигырь юллары белән тәмамлыйсым килә.

...Йир йөзенә нуры төшкән ул бер кояш,

 Ул кояшның нурындан икътибас ит (ал,кабул ит). [7,156 б.].

 **Кулланылган әдәбият**

1**.** Абдуллин Яхъя. Ватаным Татарстан “Татар Геродоты”.1998 .

2. Гадел Әхмәт. Шәһри Казан”Мәрҗани хәзрәт һәм татарлык” 2015 №69.

3.Галимҗан Гыйльман. Әдәби Мирас (Дүртенче китап). Казан:Тат.кит.нәшр.,

1997-189б.

4.Исламов Фәнис .Татар иле.”Мәшһүр фикер иясе һәм педагог” 1998 №2,3.

5.Катанов Н. Ф.Известия общества археологии и истории том XIX,вып.4.Казан 1898 -47стр.

6. Ш.Мәрҗани .Мөстәфадел-әхбар фи әхвали Казан вә Болгар.1983.

7. Миңнегулов Х.Й., Гимадиева Н.С. Татар әдәбияты: Рус телендә урта гомуми белем бирү мәкт.10 нчы сыйныфы өчен дәреслек (татар балалары өчен) -Казан:Мәгариф,2006-383б.

8. Хәсәнов Мансур.Мәдәни Җомга “Татарның яңарыш Чулпаны” .1998.